U-I-292/02
Natisni
Opravilna št.:
U-I-292/02
Datum odločitve:
25. 9. 2002
Objavljeno:
OdlUS XI, 195
ECLI:
ECLI:SI:USRS:2002:U.I.292.02
Akt:
Zakon o lokalnih volitvah (Uradni list RS, št. 72/93, 7/94, 33/94, 61/95, 70/95 in 51/02) (ZLV), 11., 20., 21. in 82. čl.
Izrek:
Pobuda za začetek postopka za oceno ustavnosti 11., 20., 21. in 82. člena Zakona o lokalnih volitvah (Uradni list RS, št. 72/93, 7/94, 33/94, 61/95, 70/95 in 51/02) se zavrne.
Evidenčni stavek:
Enakost volilne pravice pomeni, da ima vsak volivec pravico oddati svoj glas in da mora glas vsakega volivca imeti enako težo na volilni izid. Odraz načela enakosti volilne pravice je tudi zahteva, da so volilne enote oblikovane tako, da se en občinski svetnik voli na približno enako število prebivalcev. Zato oblikovanje več volilnih enot, tudi različno velikih glede na število prebivalcev oziroma število članov občinskega sveta, ki se v njih voli, ne pomeni kršitve načela enake volilne pravice, če so oblikovane tako, da se en član občinskega sveta voli na približno enako število prebivalcev.
Geslo:
Lokalna skupnost, volitve občinskih svetnikov.
Volilna pravica.
Pravna podlaga:
Ustava, 43. čl.
Zakon o Ustavnem sodišču (ZUstS), 2. odst. 26. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Janez Dvornik, Šmartno ob Paki
Datum vloge:
31. 7. 2002
Vrsta odločitve:
sklep
Vrsta rešitve:
zavrnitev
Dokument:
US21699
Dokument v PDF obliki:
U-I-292-02.pdf
117 KB
Prenesite datoteko
U-I-292/02
25.9.2002
SKLEP
Ustavno sodišče je v postopku za preizkus pobude Janeza Dvornika iz Šmartnega ob Paki na seji dne 25. septembra 2002
sklenilo:
Pobuda za začetek postopka za oceno ustavnosti 11., 20., 21. in 82. člena Zakona o lokalnih volitvah (Uradni list RS, št. 72/93, 7/94, 33/94, 61/95, 70/95 in 51/02) se zavrne.
Obrazložitev
A.
1. Pobudnik izpodbija določbe 11., 20., 21. in 82. člena Zakona o lokalnih volitvah (v nadaljevanju ZLV). Zatrjuje, da so navedene določbe v neskladju s prvim odstavkom 43. člena Ustave (volilna pravica je splošna in enaka). Neustavnost izpodbijanih določb utemeljuje z dejstvom, da je občina, katere občan je, razdeljena na več volilnih enot, v katerih se voli različno število svetnikov. Ta naj bi pomenilo, da je volilna pravica tistih volivcev, ki volijo v volilnih enotah, kjer se izvoli manjše število občinskih svetnikov (v takšni volilni enoti voli pobudnik), šibkejša od volilne pravice tistih volivcev, ki volijo v volilnih enotah, kjer se izvoli večje število svetnikov. To naj bi pomenilo kršitev načela enake volilne pravice.
B.
2. Enakost volilne pravice pomeni, da ima vsak volivec pravico oddati svoj glas in da mora glas vsakega volivca imeti enako težo na volilni izid (odločba št. U-I-4/96 z dne 13. 6. 1996, Uradni list RS, št. 36/96 in OdlUS V, 98). Odraz načela enakosti volilne pravice je tudi zahteva, da so volilne enote oblikovane tako, da se en občinski svetnik voli na približno enako število prebivalcev (odločba št. U-I-256/96 z dne 19. 12. 1996, Uradni list RS, št. 1/97 in OdlUS V, 178).
3. Izpodbijane določbe 20. člena ZLV (zlasti prvi odstavek) zahtevajo, da se volilne enote oblikujejo tako, da se en član občinskega sveta voli na približno enako število prebivalcev in pomenijo opredelitev vsebine načela enake volilne pravice iz prvega odstavka 43. člena Ustave. Oblikovanje več volilnih enot, tudi različno velikih glede na število prebivalcev oziroma število članov občinskega sveta, ki se v njih voli, ne pomeni kršitve načela enake volilne pravice, če so oblikovane tako, da se en član občinskega sveta voli na približno enako število prebivalcev. Določbe 20. in 21. člena ZLV očitno niso v neskladju s 43. členom Ustave. Vprašanje seveda je, ali je občinski odlok pri določanju volilnih enot spoštoval načelo enake volilne pravice, vendar česa takega pobudnik ne zatrjuje niti ne izpodbija Odloka o določitvi volilnih enot za volitve Župana in članov Sveta Občine Šmartno ob Paki (Uradni vestnik Mestne Občine Velenje, št. 3/02). V čem naj bi bila protiustavnost določb 11. in 82. člena ZLV pobudnik ne navaja, zato jih Ustavno sodišče ni moglo preizkusiti.
C.
4. Ustavno sodišče je sprejelo ta sklep na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić